CELEX: 32018R0264
Language: mt
Date: 2018-02-19 00:00:00
Title: Regolament tal-Kunsill (UE) 2018/264 tad-19 ta' Frar 2018 li jiffissa l-imposti tal-produzzjoni u l-koeffiċjent għall-kalkolu tal-imposta addizzjonali fis-settur taz-zokkor għas-sena ta' kummerċjalizzazzjoni 1999/2000 u li jiffissa l-imposti tal-produzzjoni fis-settur taz-zokkor għas-sena ta' kummerċjalizzazzjoni 2000/2001

23.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 51/1
            
         REGOLAMENT TAL-KUNSILL (UE) 2018/264
   tad-19 ta' Frar 2018
   li jiffissa l-imposti tal-produzzjoni u l-koeffiċjent għall-kalkolu tal-imposta addizzjonali fis-settur taz-zokkor għas-sena ta' kummerċjalizzazzjoni 1999/2000 u li jiffissa l-imposti tal-produzzjoni fis-settur taz-zokkor għas-sena ta' kummerċjalizzazzjoni 2000/2001
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Artikolu 33(8) u l-Artikolu 34(5) tar-Regolament tal-Kunsill (KE) Nru 2038/1999 (1) ta s-setgħa lill-Kummissjoni tadotta regoli dettaljati dwar l-imposti ta' produzzjoni bażiċi u dwar il-koeffiċjent għall-kalkolu tal-imposta addizzjonali, li jridu jinġabru minn detenturi tal-kwota li joperaw fil-qafas tal-organizzazzjoni komuni tas-swieq fis-settur taz-zokkor.
            
         
               (2)
            
            
               Ir-Regolamenti tal-Kummissjoni (KE) Nru 2267/2000 (2) u (KE) Nru 1993/2001 (3) stabbilew l-imposti tal-produzzjoni u l-koeffiċjent għall-kalkolu tal-imposta addizzjonali fis-settur taz-zokkor.
            
         
               (3)
            
            
               Fil-qafas tar-riforma tal-organizzazzjoni komuni tas-suq għas-settur taz-zokkor, ir-Regolament tal-Kunsill (KE) Nru 1260/2001 (4) ħassar u ssostitwixxa r-Regolament (KE) Nru 2038/1999. Ir-Regolament tal-Kunsill (KE) Nru 318/2006 (5) ħassar u ssostitwixxa r-Regolament (KE) Nru 1260/2001. Ir-Regolament (KE) Nru 318/2006, li sussegwentement tħassar u ġie inkorporat fir-Regolament tal-Kunsill (KE) Nru 1234/2007 (6), issostitwixxa s-sistema tal-awtofinanzjament tar-reġim tal-kwota tal-produzzjoni permezz ta' imposta varjabbli fuq il-produzzjoni taz-zokkor b'tariffa ġdida fuq il-produzzjoni bil-għan li tikkontribwixxi għall-finanzjament tan-nefqa li sseħħ fis-settur taz-zokkor skont l-organizzazzjoni komuni tas-suq għaz-zokkor.. Skont ir-Regolament (UE) Nru 1308/2013 tal-Parlament Ewropew u tal-Kunsill (7), li ħassar u ssostitwixxa r-Regolament (KE) Nru 1234/2007, din it-tariffa temporanja fuq il-produzzjoni baqgħet applikabbli sat-30 ta' Settembru 2017.
            
         
               (4)
            
            
               Bis-Sentenza tagħha tad-9 ta' Frar 2017 fil-Kawża C-585/15, Raffinerie Tirlemontoise
                   (8), ir-Regolamenti (KE) Nru 2267/2000 u (KE) Nru 1993/2001 kienu ddikjarati bħala invalidi mill-Qorti tal-Ġustizzja. F'dik is-sentenza, il-Qorti ddeċidiet li l-Artikolu 33(1) tar-Regolament (KE) Nru 2038/1999 irid jiġi interpretat b'mod li jinftiehem li, għall-fini tal-kalkolu tat-telf medju, jeħtieġ li l-ammont totali tan-nefqa effettiva għar-rifużjonijiet fuq l-esportazzjoni għal prodotti li jaqgħu fl-ambitu ta' din id-dispożizzjoni jiġi diviż bl-ammont totali tal-kwantitajiet ta' dawk il-prodotti li ġew esportati, irrispettivament minn jekk ir-rifużjonijiet fil-fatt tħallsux jew le fir-rigward ta' dan tal-aħħar.
            
         
               (5)
            
            
               Barra minn hekk, il-Qorti ddikjarat ukoll li l-Artikolu 33(2) tar-Regolament (KE) Nru 2038/1999 irid jiġi interpretat b'mod li jinftiehem li, għall-fini tal-kalkolu globali tal-imposti fuq il-produzzjoni, jeħtieġ li jittieħed kont tat-telf medju kkalkulat billi l-ammont totali tan-nefqa effettiva għar-rifużjonijiet fuq l-esportazzjoni għal prodotti li jaqgħu fl-ambitu ta' din id-dispożizzjoni jiġi diviż bl-ammont totali tal-kwantitajiet esportati, irrispettivament minn jekk ir-rifużjonijiet fil-fatt tħallsux jew le fir-rigward ta' dan tal-aħħar.
            
         
               (6)
            
            
               Sabiex ikun hemm konformità mas-sentenza tal-qorti, l-imposti fuq il-produzzjoni u l-imposti addizzjonali għalhekk, jenħtieġ li jiġu ffissati fil-livell adattat.
            
         
               (7)
            
            
               B'mod partikolari, it-“telf medju” jeħtieġ jiġi kkalkulat billi r-rifużjonijiet totali effettivi mħallsin jiġu diviżi bit-total tal-kwantitajiet esportati għall-prodotti li kienu eliġibbli għal rifużjonijiet, irrispettivament minn jekk kinux esportati b'rifużjoni jew mingħajrha. L-applikazzjoni tal-metodu indikat mill-Qorti twassal għal tnaqqis sostanzjali tat-“telf medju” u tat-“telf ġenerali”, li għandhom jiġu koperti bl-imposti għas-snin ta' kummerċjalizzazzjoni 1999/2000 u 2000/2001.
            
         
               (8)
            
            
               Ir-reviżjoni tal-imposti tal-produzzjoni għas-snin ta' kummerċjalizzazzjoni 1999/2000 u 2000/2001 ser taffettwa l-ammont pagabbli mill-produtturi taz-zokkor lil dawk li jkabbru l-pitravi fir-rigward tad-differenza bejn l-ammont massimu tal-imposta A jew B u l-ammont ta' dawn l-imposti ddebitati għas-snin ta' kummerċjalizzazzjoni konċernati.
            
         
               (9)
            
            
               Skont ir-regoli li jistabbilixxu l-organizzazzjoni komuni tas-swieq fis-settur taz-zokkor fis-seħħ sal-2006, l-imposti kienu jitħallsu mill-manifatturi taz-zokkor, iżda dawn tal-aħħar rkupraw 60 % ta' dawn l-ispejjeż mill-produtturi tal-pitravi, billi ħallsu prezz aktar baxx għall-pitravi. L-Artikolu 36(2) tar-Regolament (KE) Nru 2038/1999 ippreveda li meta l-ammonti tal-imposti kienu stabbiliti taħt il-livell massimu tal-imposti A jew B (jiġifieri 2 % u 37,5 % tal-prezz tal-intervent għaz-zokkor abjad rispettivament), il-manifatturi taz-zokkor kellhom iħallsu l-bejjiegħa tal-pitravi 60 % tad-differenza bejn l-ammont massimu tal-imposta inkwistjoni u l-ammont tal-imposta ta' bażi jew l-imposta B effettivament iddebitata.
            
         
               (10)
            
            
               Għalhekk, jenħtieġ li jiġu stabbiliti l-ammonti riveduti li l-produtturi taz-zokkor għandhom iħallsu lura lill-bejjiegħa tal-pitravi. Jenħtieġ li l-bejjiegħa tal-pitravi jiġu rimborżati biss id-differenza bejn l-ammonti antiki u dawk ġodda.
            
         
               (11)
            
            
               Għas-sena ta' kummerċjalizzazzjoni 1999/2000, it-telf ġenerali mhux kopert mill-imposti, ikkalkulat mill-ġdid skont il-metodu indikat mill-Qorti, jammonta għal EUR 66 941 664. Jenħtieġ li l-koeffiċjent imsemmi fl-Artikolu 34(2) tar-Regolament (KE) Nru 2038/1999 jiġi stabbilit skont dan u li japplika retroattivament għal dik is-sena ta' kummerċjalizzazzjoni.
            
         
               (12)
            
            
               Għas-sena ta' kummerċjalizzazzjoni 2000/2001, it-telf ġenerali mhux kopert mill-imposti, ikkalkulat skont il-metodu indikat mill-Qorti, jammonta għal EUR 49 376 802.
            
         
               (13)
            
            
               Għal raġunijiet ta' ċertezza legali, u sabiex ikun żgurat trattament uniformi tal-operaturi ekonomiċi kkonċernati fi Stati Membri differenti, jeħtieġ li tiġi stabbilita data li fiha l-imposti ffissati b'dan ir-Regolament ikunu stabbiliti, kif imsemmi fit-tieni u t-tielet subparagrafu tal-Artikolu 2(2) tar-Regolament tal-Kunsill (UE, Euratom) Nru 609/2014 (9). Madankollu, din l-iskadenza ma għandhiex tapplika fejn l-Istati Membri huma meħtieġa mil-liġi nazzjonali li jirrimborżaw lill-operaturi kkonċernati wara dik id-data.
            
         
               (14)
            
            
               Id-differenza bejn l-ammonti mħallsa żejda fir-rigward tal-imposti tal-produzzjoni fis-settur taz-zokkor iddeterminati bir-Regolamenti (KE) Nru 2267/2000 u (KE) Nru 1993/2001 u l-imposti stabbiliti b'dan ir-Regolament jenħtieġ li jiġu rimborżati.
            
         
               (15)
            
            
               Mis-sentenza tal-Qorti jirriżulta li l-imposti kkoreġuti jenħtieġ li japplikaw mill-istess dati tal-imposti li ġew iddikjarati invalidi. Għalhekk, jenħtieġ li l-kalkolu tal-imposti tal-produzzjoni u l-imposti addizzjonali stabbiliti b'dan ir-Regolament japplika mid-dħul fis-seħħ tar-Regolamenti (KE) Nru 2267/2000 u (KE) Nru 1993/2001,
            
         ADOTTA DAN IR-REGOLAMENT:
   Artikolu 1
   1.   L-imposti tal-produzzjoni fis-settur taz-zokkor għas-snin ta' kummerċjalizzazzjoni 1999/2000 u 2000/2001 għandhom ikunu dawk stabbiliti fil-punt (1) tal-Anness.
   2.   Il-koeffiċjent meħtieġ għall-kalkolu tal-imposta addizzjonali għall-imposta tal-produzzjoni għas-sena ta' kummerċjalizzazzjoni 1999/2000 għandu jkun dak stabbiliti fil-punt (2) tal-Anness.
   3.   L-ammont li għandu jitħallas mill-manifatturi taz-zokkor lill-bejjiegħa tal-pitravi, fir-rigward tal-imposti A u B għas-sena ta' kummerċjalizzazzjoni 2000/2001 għandu jkun dak stabbilit fil-punt (3) tal-Anness.
   Artikolu 2
   1.   Id-data tal-istabbiliment, kif imsemmija fit-tieni u t-tielet subparagrafu tal-Artikolu 2(2) tar-Regolament (UE, Euratom) Nru 609/2014, tal-imposti ffissati b'dan ir-Regolament, għandha tkun mhux aktar tard mit-30 ta' Settembru 2018, ħlief meta l-Istati Membri jiġu impediti milli jirrispettaw dik l-iskadenza minħabba l-applikazzjoni tal-liġi nazzjonali dwar l-irkupru minn operaturi ekonomiċi tas-somom imħallsin iżda mhux dovuti.
   2.   Id-differenza bejn l-imposti ffissati bir-Regolamenti (KE) Nru 2267/2000 u (KE) Nru 1993/2001 u l-imposti previsti fl-Artikolu 1 ta' dan ir-Regolament għandha tiġi rrimborżata lil dawk l-operaturi ekonomiċi li ħallsu imposti fir-rigward tas-snin ta' kummerċjalizzazzjoni 1999/2000 u 2000/2001, bl-applikazzjoni debitament iġġustifikata ta' dawn tal-aħħar.
   Artikolu 3
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   L-Artikolu 1 għandu japplika:
   
               —
            
            
               mit-13 ta' Ottubru 2000, fir-rigward tas-sena ta' kummerċjalizzazzjoni 1999/2000;
            
         
               —
            
            
               mit-12 ta' Ottubru 2001, fir-rigward tas-sena ta' kummerċjalizzazzjoni 2000/2001.
            
         
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta' Frar 2018.
      
         
            Għall-Kunsill
         
         
            Il-President
         
         R. PORODZANOV
      
   
   
      (1)  Ir-Regolament tal-Kunsill (KE) Nru 2038/1999 tat-13 ta' Settembru 1999 dwar l-organizzazzjoni komuni tas-swieq fis-settur taz-zokkor (ĠU L 252, 25.9.1999, p. 1).
   
      (2)  Ir-Regolament tal-Kummissjoni (KE) Nru 2267/2000 tat-12 ta' Ottubru 2000 li jiffissa l-imposti tal-produzzjoni u l-koeffiċjent għall-kalkolu tal-imposta addizzjonali fis-settur taz-zokkor għas-sena ta' kummerċjalizzazzjoni 1999/2000 (ĠU L 259, 13.10.2000, p. 29).
   
      (3)  Ir-Regolament tal-Kummissjoni (KE) Nru 1993/2001 tal-11 ta' Ottubru 2001 li jiffissa l-imposti tal-produzzjoni fis-settur taz-zokkor għas-sena ta' kummerċjalizzazzjoni 2000/2001 (ĠU L 271, 12.10.2001, p. 15).
   
      (4)  Ir-Regolament tal-Kunsill (KE) Nru 1260/2001 tad-19 ta' Ġunju 2001 dwar l-organizzazzjoni komuni tas-swieq fis-settur taz-zokkor (ĠU L 178, 30.6.2001, p. 1).
   
      (5)  Ir-Regolament tal-Kunsill (KE) Nru 318/2006 tal-20 ta' Frar 2006 dwar l-organizzazzjoni komuni tas-swieq fis-settur taz-zokkor (ĠU L 58, 28.2.2006, p. 1).
   
      (6)  Ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 299, 16.11.2007, p. 1).
   
      (7)  Ir-REGOLAMENT (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
   
      (8)  Sentenza tal-Qorti tal-Ġustizzja tad-9 ta' Frar 2017, Raffinerie Tirlemontoise, C-585/15, ECLI:EU:C:2017:105.
   
      (9)  Ir-Regolament tal-Kunsill (UE, Euratom) Nru 609/2014 tas-26 ta' Mejju 2014 dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji tradizzjonali, dawk ibbażati fuq il-VAT u dawk ibbażati fuq l-ING u dwar il-miżuri li jissodisfaw il-ħtiġijiet fi flus kontanti (ĠU L 168, 7.6.2014, p. 39).
   
      ANNESS
      
                  (1)
               
               
                  L-imposti tal-produzzjoni fis-settur taz-zokkor imsemmija fl-Artikolu 1(1)
                  
                               
                           
                           
                              Sena ta' kummerċjalizzazzjoni 1999/2000
                              (EUR għal kull tunnellata)
                           
                           
                              Sena ta' kummerċjalizzazzjoni 2000/2001
                              (EUR għal kull tunnellata)
                           
                        
                              
                                          (a)
                                       
                                       
                                          Zokkor abjad bħala l-imposta tal-produzzjoni bażika għaz-zokkor A u għaz-zokkor B
                                       
                                    
                           
                              12,638
                           
                           
                              12,638
                           
                        
                              
                                          (b)
                                       
                                       
                                          Zokkor abjad bħala imposta B fuq iz-zokkor B
                                       
                                    
                           
                              236,963
                           
                           
                              111,114
                           
                        
                              
                                          (c)
                                       
                                       
                                          Sustanza niexfa bħala imposta tal-produzzjoni bażika tal-isoglukożju A u tal-isoglukożju B
                                       
                                    
                           
                              5,330
                           
                           
                              5,330
                           
                        
                              
                                          (d)
                                       
                                       
                                          Sustanza niexfa bħall-imposta B fuq l-isoglukożju B
                                       
                                    
                           
                              99,425
                           
                           
                              46,636
                           
                        
                              
                                          (e)
                                       
                                       
                                          Sustanza niexfa ekwivalenti għal zokkor/isoglukożju, bħala imposta tal-produzzjoni bażika għall-ġulepp tal-inulina A u għall-ġulepp tal-inulina B
                                       
                                    
                           
                              12,638
                           
                           
                              12,638
                           
                        
                              
                                          (f)
                                       
                                       
                                          Sustanza niexfa ekwivalenti għal zokkor/isoglukożju bħall-imposta B fuq il-ġulepp tal-inulina B
                                       
                                    
                           
                              236,963
                           
                           
                              111,114
                           
                        
            
                  (2)
               
               
                  Il-koeffiċjenti neċessarji għall- kalkolu tal-imposta addizzjonali msemmija fl-Artikolu 1(2) għas-sena ta' kummerċjalizzazzjoni 1999/2000: 0,10034
               
            
                  (3)
               
               
                  L-ammont li l-produtturi taz-zokkor iridu jħallsu lil dawk li jkabbru l-pitravi fir-rigward tad-differenza bejn l-ammont massimu tal-imposta B u l-ammont tal-imposta effettivament imħallsa, imsemmija fl-Artikolu 1(3)
                  
                               
                           
                           
                              Sena ta' kummerċjalizzazzjoni 2000/2001
                              (EUR għal kull tunnellata)
                           
                        
                              Pitravi B tal-kwalità standard
                           
                           
                              9,816